Kjørte ned 38 mennesker med vilje
Politiet i Las Vegas sier en kvinne i 20-årene meide ned fotgjengere med vilje, melder AP. 37 mennesker er skadet – seks av dem kritisk. Én er drept. Ifølge nyhetsbyrået kjørte kvinnen opp på fortauet to eller tre ganger før hun rømte. Hun ble anholdt drøye to kilometer unna. Med på dødsferden var en treåring. Politiet har den kvinnelige føreren av bilen i varetekt, og hun blir testet for alkohol- og narkotikapåvirkning. Norske Sofie Kitterød var bare meter unna det ene åstedet. Hun hørte skrik og løp mot gaten. Der så hun et grusomt syn: – Det lå 20-25 mennesker på fortauet. Jeg så minst en som fikk førstehjelp, hvor de ga opp etter en liten stund. Utifra det jeg så tviler jeg på at det bare er en som ble drept, dessverre. Dette er bilder man skulle ønske man slapp å ha i hodet, sier Kitterød. Hun snakker med VG i trygghet fra hotellet ikke så langt unna. Vanligvis bor hun i Nebraska der hun studerer. Den dramatiske hendelsen har lagt demper på ferien til Las Vegas. – Det var ekstremt ubehagelig. Det spredde seg veldig raskt rykter om terror og skyting. Det er ekkelt å stå oppe i noe sånt og ikke vite hvor man skal gjøre av seg, sier Kitterød. Justin Cochrane skal ha vært vitne til hendelsen, og sier til AP at bilen holdt høy fart. Han anslår mellom 50 og 80 kilometer i timen. – Hvorfor sakket hun farten for å snu, og så akselerere igjen? Bilen massakrerte folk, sier han til nyhetsbyrået. Hendelsen skjedde ved hotellet Planet Hollywood, der skjønnhetskåringen Miss Universe ble holdt søndag kveld. Deler av den kjente «Las Vegas Strip» er stengt, skriver lokalavisen Las Vegas Review-Journal.
Rundt 18.30 lokal tid kjørte en kvinne opp på fortauet i Las Vegas og meide ned fotgjengere – minst to ganger.